钦定古今图书集成/方舆汇编/边裔典/第052卷 > 唐
## 钦定古今图书集成/方舆汇编/边裔典/第052卷 > 唐

姑墨国，唐时号跋禄迦按《唐书龟兹国传》：“自龟兹赢六百里，逾小沙碛，有跋
禄迦小国也。”一曰亟墨，即汉姑墨国。横六百里，纵三
百里。风俗文字与龟兹同，言语少异。出细毡褐。西三
百里度石碛，至凌山，葱岭北原也，水东流，春夏山谷
积雪。西北五百里至素叶水城，比国商胡杂居。素叶
以西数十城，皆立君长，役属突厥。

按《大唐西域记》，“跋禄迦国，旧谓姑墨，又曰亟墨。东西
六百馀里，南北三百馀里。国大都城周五六里。土宜
气序，人性风俗、文字法则同屈支国。言语少异。细毡
细毼，邻国所重。伽蓝数十所，僧徒千馀人，习学小乘
教说一切有部。国西北行三百馀里，度石碛，至凌山。”
此则葱岭北原，水多东流矣。山谷积雪，春夏含冻，虽
时消泮，寻复结冰。经途险阻，寒风惨烈，多暴龙难，陵
犯行人。由此路者，不得赭衣持瓠，大声叫，微有违犯，
灾祸目睹。暴风奋发，飞沙雨石，遇者丧没，难以全生。
山行四百馀里，至大清池，或名“热海”，又谓“咸海。”周千
馀里，东西长，南北狭，四面负山，众流交凑，色带青黑，
味兼咸苦。洪涛浩汗，惊波汨龙鱼杂处，灵怪间起。
所以往来行旅，祷以祈福。水族虽多，莫敢渔捕。清池
西北行五百馀里，至素叶水城。城周六七里，诸国商
胡杂居也。土宜糜麦、蒲萄，林树稀疏。气序风寒，人衣
毡毼。素叶已西数十孤城，城皆立长，虽不相禀命，然
皆役属突厥。自素叶水城至羯霜那国，地名窣利，人
亦谓焉。文字语言，即随称矣。《字源简略，本三十馀言，
转而相生，其流浸广。粗有书记，竖读其文，递相传授，
师资无替。服毡毼，衣皮㲲裳服褊急，齐发露顶，或总
剪剃，缯彩络额，形容伟大，志性恇怯。风俗浇讹，多行
诡诈。大抵贪求父子计利，财多为贵，良贱无差，虽富
巨万，服食粗弊，力田逐利者杂半矣。素叶城西行四
百馀里，至千泉。千泉者，地方二百馀里，南面雪山，三
垂平陆，水土沃润，林树扶疏，暮春之月，杂华若绮，泉
池千所，故以名焉。突厥可汗每来避暑，中有群鹿，多
饰铃镮，驯狎于人，不甚惊走。可汗爱赏，下命群属，敢
加杀害，有诛无赦，故此群鹿得终其寿。

千泉。西行百四五十里，至呾逻私城。城周八九里，诸
国商胡杂居也。土宜气序，大同素叶。南行十馀里，有
小孤城三百馀户，本中国人也，昔为突厥所掠，后遂
鸠集同国，共保此城。于中宅居，衣服去就，遂同突厥，
言辞仪范，犹存本国。从此西南行二百馀里，至白水
城。城周六七里，土地所产，风气所宜，逾胜。呾逻私。西
南行二百馀里，至恭御城。城周五六里，原隰膏腴，树
林蓊郁。从此南行四五十里，至笯赤建国。

按杜氏《通典》，“姑墨，汉时通焉。王理南城，去长安八千
一百里。户三千五百。东至都护理所千里，南至于阗
马行十五日。北界接乌孙。出铜、铁、雌黄。东通龟兹六
百里。”王莽时，其王承杀温宿王，并其国。至后魏时，役
属龟兹。

汉

### 武帝 年始遣张骞使于大月氏

按《汉书武帝本纪》，不载。按《西域传》：“大月氏国，王治
监氏城，去长安万一千六百里。不属都护。户十万，口
四十万，胜兵十万人。东至都护治所四千七百四十
里，西至安息四十九日行，南与罽宾接。土地风气，物
类所有，民俗钱货，与安息同，出一封橐驼。”大月氏，本
行国也，随畜移徙，与匈奴同俗，控弦十馀万，故彊轻
匈奴，本居炖煌、祁连间，至冒顿单于攻破月氏，而老
上单于杀月氏，以其头为饮器，月氏乃远去，过大宛
西，击大夏而臣之，都妫水北，为王庭。其馀小众不能
去者，保南山羌，号“小月氏。”大夏本无大君长，城邑往
往置小长，民弱畏战，故月氏徙来，皆臣畜之，共禀汉
使者。有五翕侯，一曰“休密翕侯”，治和墨城，去都护二
千八百四十一里，去阳关七千八百二里；二曰双靡
翕侯，治双靡城，去都护三千七百四十一里，去阳关
七千七百八十二里；三曰贵霜翕侯，治护澡城，去都
护五千九百四十里，去阳关七千九百八十二里；四
曰肸顿翕侯，治薄茅城，去都护五千九百六十二里，
去阳关八千二百二里；五曰高附翕侯，治高附城，去
都护六千四十一里，去阳关九千二百八十三里。凡
五翕侯，皆属大月氏。按《张骞传》，张骞，汉中人也，建
元中为郎。时匈奴降者言匈奴破月氏王，以其头为
饮器，月氏遁而怨匈奴，无与共击之。汉方欲事灭胡，
闻此言，欲通使，道必更匈奴中，迺募能使者。骞以郎
应募，使月氏，与堂邑氏奴甘父俱出陇西，径匈奴。匈奴得之，传诣单于。单于曰：“月氏在吾北，汉何以得往？
吾欲使越，汉肯听我乎？”留骞十馀岁，予妻，有子。然骞
持汉节，不失居匈奴西。骞因与其属亡乡月氏，西走
数十日至大宛。大宛闻汉之饶财，欲通不得，见骞，喜，
问欲何之，骞曰：“为汉使月氏，而为匈奴所闭道。今亡，
唯王使人道送我。诚得至反汉，汉之赂遗王财物，不
可胜言。”大宛以为然，遣骞为发译道，抵康居。康居传
致大月氏。大月氏王已为胡所杀，立其夫人为王。既
臣大夏而君之，地肥饶少寇，志安乐，又自以远远汉，
殊无报胡之心。骞从月氏至大夏，竟不能得月氏要
领。留岁馀，还并南山，欲从羌中归，复为匈奴所得。留
岁馀，单于死，国内乱，骞与胡妻及堂邑父俱亡归汉，
拜骞大中大夫，堂邑父为奉使君。骞为人强力宽大，
信人，蛮夷爱之。堂邑父，胡人，善射，穷急射禽兽给食。
初，骞行时百馀人去十三岁，唯二人得还。骞身所至
者大宛、大月氏、大夏、康居，而传闻其旁大国五六，具
为天子言其地“形所有。”